Document ID: 31996R2375

KOMMISSIONENS FORORDNING (EF) Nr. 2375/96 af 13. december 1996 om ændring af forordning (EF) nr. 3223/94 om gennemførelsesbestemmelser til importordningen for frugt og grøntsager
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1035/72 af 18. maj 1972 om den fælles markedsordning for frugt og grøntsager (1), senest ændret ved Kommissionens forordning (EF) nr. 1363/95 (2), særlig artikel 23, stk. 2, og
ud fra følgende betragtninger:
Ved Kommissionens forordning (EF) nr. 3223/94 (3), senest ændret ved forordning (EF) nr. 1890/96 (4), er der fastsat gennemførelsesbestemmelser til importordningen for frugt og grøntsager;
ifølge artikel 4, stk. 4, i forordning (EF) nr. 3223/94 gælder de faste importværdier ikke mere, hvis ingen repræsentativ gennemsnitsnotering meddeles Kommissionen i løbet af syv på hinanden følgende dage; hvis der i henhold til denne bestemmelse ikke mere gælder en fast importværdi for et produkt, bør det fastsættes, at den faste importværdi for produktet er lig med det sidst gældende gennemsnit af de faste importværdier; det bør endvidere præciseres, at anvendelsen af den sidst gældende enhedsværdi som fast importværdi, jf. artikel 173-176 i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (5), senest ændret ved forordning (EF) nr. 2153/96 (6), er begrænset til begyndelsen af hver anvendelsesperiode som omhandlet i bilaget til nævnte forordning;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Frugt og Grøntsager -
UDSTEDT FØLGENDE FORORDNING:
Artikel 1
Artikel 4, stk. 4 og 5, i forordning (EF) nr. 3223/94 affattes således:
»4. I de i bilagets del A anførte anvendelsesperioder gælder de faste importværdier, så længe de ikke ændres. De gælder dog ikke mere, hvis ingen repræsentative gennemsnitsnoteringer er blevet meddelt Kommissionen for syv på hinanden følgende markedsdage.
Hvis der i henhold til foregående afsnit ikke gælder en fast importværdi for et produkt, er den faste importværdi for produktet lig med det sidst gældende gennemsnit af de faste importværdier.
5. Fra den første dag i de i bilagets del A anførte anvendelsesperioder, så længe der ikke er beregnet en fast importværdi, er den faste importværdi for et produkt uanset stk. 1 lig med den sidst gældende enhedsværdi for dette produkt, jf. artikel 173-176 i forordning (EØF) nr. 2454/93.«
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 13. december 1996.

Labels: 2
3
17